Բնապահպանության նախարարության հաղորդագրության մեջ ասված է, որ ազգային պարկում տիրող վիճակը շտկելու նպատակով նախարար Արծվիկ Մինասյանը խորհրդակցություն է անցկացրել եւ հանձնարարականներ տվել՝ խստացնել «Դիլիջան ազգային պարկի» պահպանությունը, ուսումնասիրել աշխատակիցների աշխատավարձերի, թոշակների հարցերը, վերանայել լիազորություններն ու կադրային քաղաքականությունը, «բարձր ռիսկային տեղամասերի (Հաղարծին, Շամախյան, Դիլիջան) 24-ժամյա պահպանությունը փորձնական ծրագրով փոխանցել մասնավոր պահնորդական կազմակերպությանը, որը պետք է ապահովի շարժական եւ հենակետային պահնորդական խմբեր» եւ այլն։ Դեռ ընտրություններից առաջ, փետրվարին, բնության հատուկ պահպանվող տարածք հանդիսացող «Դիլիջան ազգային պարկ» ՊՈԱԿ-ում ստուգումներ էին սկսվել լայնածավալ ծառահատումների վերաբերյալ։ Ապրիլի 20-ին հայտնի դարձավ, որ Տավուշի դատախազությունում քրեական գործ է հարուցվել «Հաղարծին» տեղամասում առանձնապես խոշոր չափի ապօրինի ծառահատում կատարելու առթիվ: Հիմքը մամուլի հրապարակումներն էին եւ վարչապետ Կարեն Կարապետյանի հանձնարարականը։ Դատախազությունը տվյալներ ուներ, որ Հաղարծինում ապօրինի հատվել է 100 ծառ եւ «պետությանը պատճառվել է առանձնապես խոշոր չափի՝ 18 միլիոն 906 հազար 474 դրամ վնաս»: Հետագայում այլ դրվագներ էլ ավելացան։ Այս ողջ ընթացքում կազմակերպությունից հակասական տեղեկություններ էին տարածվում վնասի իրական չափերի, կատարվածի պատասխանատվության վերաբերյալ։